རྒྱལ་བློན་ཐམས་ཅད་དབུ་དར་ཕྲུའི་གར་སྟབས་ལེང་ངེར།ཉི་འབུམ་གྱི་གྲལ་བཀོད་ལྟར་གདན་ལ་འཁོད།ཉི་འབུམ་གྱིས་བཞུགས་གདན་འཇགས་བརྗོད་པ་ན་གྲལ་ལ་བཞུགས།དེར་བློན་ཨ་ཁོད་ཀྱིས་ཐལ་བརྡ་བཅས་གསོལ་ཇ་མཆོད།ཅེས་བསྒྲགས་མ་ཐག་གཡས་གཡོན་ནས་ཞལ་ཏ་བ་རྣམས་བདེ་མྱུར་གར་སྟབས་ཀྱིས་ཕེབས་ཏེ།རིམ་པ་ལྟར་ཇ་ཆང་དྲངས་པ་ན།སེང་ཆེན་རྒྱལ་པོས་དབུ་མཛད་དེ་ཕྱག་སྲིན་གྱིས་ཇ་ཕུད་མཆོད།ཐམས་ཅད་ཀྱིས་གསོལ་མགྲོན་ལ་རོལ།སྐབས་དེར་ཁྲོ་ཐུང་གྲལ་ལས་བཞེངས་ཏེ།གྲལ་ནང་གི་མགྲོན་བཤམས་ཀྱི་བཟང་ངན་ལ་མིག་ཉུལ་བཅས།ཧ་ཧ་ཧ།ཡ་འོ་ན་གླིང་དཀར་རྒྱལ་བློན་ཚོ།།དེ་རིང་བཀྲ་ཤིས་ཉི་མ་ལ།།ཆེ་རྒྱུད་གསེར་བའི་མགྲོན་བསུ་འདིར།།ཆང་སྐྱེམས་འབར་བཟི་ཁ་ཡོད་ཞན་འདྲ།།སྨན་མཛེས་མའི་གླུ་གར་མེད་པ་ན།།འཇམ་ཐང་ངེར་གླང་རྒན་ཆུ་འཐུང་འདྲ།།གདོང་ཆེ་རྒྱུད་གསེར་བའི་ན་ཆུང་ཚོ།།གར་སྟངས་སྟབས་ཡོད་ན་རན་ལེ་གདའ།།ཞེས་ཉམས་འགྱུར་སྣ་ཚོགས་སྐབས།ཡང་བློན་ཨ་ཁོད་ཀྱིས་ཕྱག་བརྡ་བཅས།ཞབས་བྲོ་མཆོད་ཅེས་བསྒྲགས་པ་ན།གཡས་གཡོན་ནས་བྲོ་བ་རྣམས་ཕེབས་ཏེ་རྩ་གསུམ་ལྷ་ཚོགས་དགྱེས་པའི་བྲོ་གར་སྣ་ཚོགས་ཀྱིས་ལྷ་མི་དགྱེས་པའི་སྒོ་ཆེན་ཕྱེས།དཔོན་པོ་ཁྲོ་ཐུང་གཙོས་དཔའ་རྟུལ་དཔོན་བློན་ཐམས་ཅད་ཀྱིས་ཐུགས་དགྱེས་པའི་ཉམས་འགྱུར་སྣ་ཚོགས་ངོམས།དེར་གླུ་བྲོ་མཇུག་དྲིལ་བ་ན།དབུས་གསེར་ཁྲི་སེར་པོའི་ཁྲི་སྟེགས་ནས་སེང་ཆེན་དགྲ་བླའི་རྒྱལ་པོས་གྲེ་བྱང་བཅས།